หุ้น18มี.ค.ปิดลดลง6.48จุด
หุ้นไทยวันที่ 18 มี.ค.ปิดลดลง 6.48 จุด ที่ 1,591.65 จุด มูลค่าซื้อขาย 65,277.02 ล้านบาท
18 มี.ค. 2556

หุ้นไทยวันที่ 18 มี.ค.ปิดลดลง 6.48 จุด ที่ 1,591.65 จุด มูลค่าซื้อขาย 65,277.02 ล้านบาท 
ตลาดหุ้นวันที่ 18 มี.ค. เปิดตลาดัชนีปรับตัวลดลงแรงตามตลาดหุ้นในภูมิภาค หลังจากนั้นแกว่งตัวตลอด จนมาปิดตลาดที่ระดับ 1,591.65 จุด ลดลง 6.48 จุด หรือ 0.41% มูลค่าการซื้อขาย 65,277.02 ล้านบาท 
5 อันดับหุ้นที่มีการซื้อขายสูงสุด 
1.BTS ปิดที่ 9.40 บาท เพิ่มขึ้น 0.30 บาท หรือ 3.30% มูลค่าการซื้อขาย 3,140 ล้านบาท 
2.TRUE ปิดที่ 7.85 บาท เพิ่มขึ้น 0.45 บาท หรือ 6.08% มูลค่าการซื้อขาย 2,674 ล้านบาท 
3.THAI ปิดที่ 28.25 บาท เพิ่มขึ้น 2 บาท หรือ 7.62% มูลค่าการซื้อขาย 1,704 ล้านบาท 
4.CPF ปิดที่ 35 บาท เพิ่มขึ้น 0.50 บาท หรือ 1.45% มูลค่าการซื้อขาย 1,653 ล้านบาท 
5.BLAND ปิดที่ 2.02 บาท ลดลง 0.12 บาทหรือ 5.61% มูลค่าการซื้อขาย 1,519 ล้านบาท 
นายวิกิจ ถิรวรรณรัตน์ ผู้อำนวยการสายงานวิจัยลูกค้าบุคคล บล.บัวหลวง กล่าวว่า ภาพรวมตลาดหุ้นวันนี้ เกิดจากข่าวลบกรณีประเทศไซปรัสถูกกำหนดเงื่อนไขความช่วยเหลือทางการเงินจากไอเอ็มเอฟและยูโรโซนจำนวน 1 หมื่นล้านยูโร โดยจะได้รับเงินก็ต่อเมื่อทางไซปรัสได้เรียกเก็บภาษีเงินฝาก และภาษีบริษัทจดทะเบียนเพิ่ม ด้วยปัจจัยนี้ได้สร้างความกังวลต่อประเทศอื่น ๆ ในการขอเข้ารับการช่วยเหลือ นับเป็นจิตวิทยาเชิงลบ 
สำหรับทิศทางตลาดหุ้นในวันที่ 19 มี.ค. นี้ หากสามารถยืนเหนือระดับแนวรับ 1,575 -1585 จุด ได้ ดัชนีหุ้นมีโอกาสไปต่อ ขณะที่แนวต้านอยู่ที่ 1,600 จุด 
น.ส.ธีรดา ชาญยิ่งยงค์ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป(ประเทศไทย) กล่าวว่า สาเหตุที่ดัชนีหุ้นไทยปรับตัวลดลงเป็นผลมาจากไซปรัสที่กดดันการลงทุนของตลาดหุ้นทั่วโลกตลาดหุ้นไทยถือว่าปรับลงน้อยกว่าเพื่อนบ้าน ส่วนหนึ่งเพราะได้ประโยชน์จากแรงซื้อนักลงทุนต่างชาติเมื่อวันศุกร์ที่เข้ามาค่อนข้างมากแต่เนื่องจากตลาดหุ้นปรับขึ้นมามากแล้วทำให้นักลงทุนขายทำกำไรออกมาบ้าง
สำหรับทิศทางตลาดหุ้นในวันที่ 19 มี.ค. คงต้องรอความชัดเจนประเด็นแก้หนี้จะผ่านความเห็นชอบของรัฐสภาไซปรัสหรือไม่หากไม่ผ่านคงจะต้องรอดูการแก้ปัญหาของระบบธนาคารซึ่งภาพความไม่แน่นอนในยุโรปจะส่งผลต่อ บรรยากาศการลงทุนแต่เชื่อว่าตลาดหุ้นไทยมีโอกาสปรับตัวลงไม่ลึกมาก เพราะมองระยะกลาง-ยาวยังได้รับแรงสนับสนุนด้วยปัจจัยการเติบโตของเศรษฐกิจที่ดีจากภายในประเทศ โดยให้กรอบแนวรับ 1,585 แนวต้าน1,600 จุด